Jan Petersen (S), 1997-10-30:
Det er en del af kvaliteten i børnenes institutionsliv, at der skal være sundt, og at der skal være et sikkert miljø.
Det går jeg ud fra, at vi alle er enige om.
Jeg tror for så vidt også, at man vil kunne finde kritisable forhold netop på det sundhedsmæssige og det sikkerhedsmæssige område i en række institutioner, men jeg er også ret sikker på, at man vil kunne finde institutioner, som til fulde lever op til de forventninger, som vi skal have til institutionernes sikkerhed og miljø.
For Socialdemokratiet er det egentlig ikke en debat om målet.
Det er i højere grad en debat om, hvilke midler der er til rådighed, og hvilke midler der er hensigtsmæssige.
Et af de centrale punkter i Enhedslistens forslag er at spille lidt mere stat over for de kommunale områder.
Ministeren har svaret på spørgsmålet om den statslige pulje.
Det er jeg enig i.
Det er jeg også enig i, så selv om disse to punkter selvfølgelig kunne være interessante at dyrke, tror jeg for så vidt, at vi er på sikker grund og har de bestemmelser, som vi har brug for.
Så er der spørgsmålet, om staten skal gå ud og hjælpe på forældreengagementet.
Det er min erfaring, og den er faktisk også rimelig praktisk, at vi forældre er vældig aktive på området, og jeg er ikke sikker på, at vi skal have så mange flere statslige kampagner.
Jeg er faktisk rimelig sikker på, at en høj grad af folkelig selvorganisering kan gøre det, og den foregår jo i fuldt omfang.
Så er der et andet væsentligt tema i forslaget, der er yderst sympatisk, nemlig at prøve at gøre det klart
for brugerne og dem, der arbejder i institutionen, hvilke regler man egentlig har at forholde sig til, og hvilke regler man er omfattet af.
I Enhedslistens forslag er svaret, at vi skal lave en lov, der rummer det hele.
Jeg er bare ikke sikker på, at det er det rigtige svar. Jeg er sikker på, at vi skal skabe et bedre overblik, således at der er harmoni og viden om, hvad der foregår, og hvilke regler man har.
Det er jeg enig i, at man skal gøre.
Men det betyder ikke, at man behøver at samle lovgivningen.
Jeg forstod under den tidligere debat, at hr. Bruno Jerup for så vidt heller ikke altid synes, det er principielt vigtigt at diskutere, hvilken lov tingene skal stå i, bare der står det rigtige i loven.
Det vil jeg faktisk også gøre til mine ord.
Det er ikke sikkert, at det nødvendigvis er en samlet lov, det skal stå i.
Men det er en vældig god idé at sikre, at tingene harmonerer, og det er en vældig god idé, at socialministeren har taget dette initiativ til at samordne tingene.
Så kan vi føre en diskussion på det grundlag, der fremkommer, når tingene er lagt frem i sammenhæng, og så synes jeg, det vil være relevant at føre en diskussion om, om tingene så også ser ordentlige ud set med børnenes øjne.
Derfor er det faktisk et nej til at droppe sektoransvaret og lægge det hele ind under ét ansvarsområde og dermed risikere at miste en væsentlig faglig ekspertise.
Med den begrundelse vil jeg sige: Vi kan ikke støtte det konkrete beslutningsforslag, men der er ingen tvivl om, at Enhedslisten har fokus på et væsentligt problem, og jeg synes også, at ministeren har svaret på en måde, som viser, at der også i ministeriet er en livlig politisk aktivitet på området.